จ.ฉะเชิงเทรา จัดโครงการเสริมสร้างความรู้ ความเข้าใจ เกี่ยวกับพระราชบัญญัติภาพยนตร์และวีดิทัศน์ พ.ศ.
จังหวัดฉะเชิงเทรา จัดโครงการเสริมสร้างความรู้ ความเข้าใจ เกี่ยวกับพระราชบัญญัติภาพยนตร์และวีดิทัศน์ พ.ศ. 2551 ให้แก่ผู้ประกอบกิจการร้านวีดิทัศน์ 

 วันนี้ (20 ก.พ. 61) ที่โรงแรมแกรนด์รอยัล พลาซ่า นายสุวิทย์ คำดี ผู้ว่าราชการจังหวัดฉะเชิงเทรา เป็นประธานเปิดอบรมเสริมสร้างความรู้ ความเข้าใจ เกี่ยวกับพระราชบัญญัติภาพยนตร์และวีดิทัศน์ พ.ศ. 2551 ให้แก่ผู้ประกอบกิจการร้านวีดิทัศน์ ผู้เข้าอบรมประกอบด้วย ผู้ประกอบการวีดิทัศน์ ร้านเกม คาราโอเกะ ทั้งรายเก่าและรายใหม่ กว่า 80 คน โดยมีพระมหาคณิตศาสตร์ คเวสโก จากวัดใหม่บางคล้า ผู้แทนจากสำนักงานพัฒนาสังคมและความมั่นคงของมนุษย์จังหวัดฉะเชิงเทรา ผู้แทนสถานีตำรวจภูธรจังหวัด มาเป็นวิทยากรบรรยายให้ความรู้ สร้างความเข้าใจแก่ผู้เข้าอบรม จัดโดยสำนักงานวัฒนธรรมจังหวัดฉะเชิงเทรา

 นายสุวิทย์ คำดี ผู้ว่าราชการจังหวัดฉะเชิงเทรา กล่าวว่า ในยุคของความเจริญก้าวหน้าทางเทคโนโลยี ข้อมูลข่าวสารซึ่งรวมไปถึงด้านภาพยนตร์และวีดิทัศน์ ได้มีการพัฒนาเปลี่ยนแปลงไป มีบทบาทสำคัญต่อการพัฒนาเศรษฐกิจและมีอิทธิพลต่อสังคม ต่อพฤติกรรมของเยาวชน ประชาชน รัฐบาล จึงได้ตรากฎหมายที่เกี่ยวข้องกับภาพยนตร์และวีดิทัศน์ และได้ประกาศใช้อนุบัญญัติต่างๆ ที่ออกตามความในพระราชบัญญัติภาพยนตร์และวีดิทัศน์ พ.ศ. 2551 ซึ่งจะมีผลเกี่ยวข้องผู้ประกอบกิจการภาพยนตร์และวีดิทัศน์ ที่จะต้องศึกษาแลกเปลี่ยนเรียนรู้ ทำความเข้าใจในแนวทางปฏิบัติตามกฎกระทรวงแห่งพระราชบัญญัติฯ และหลักเกณฑ์ต่างๆ ร่วมกัน โดยเฉพาะผู้ประกอบกิจการรายใหม่ที่ยังไม่เคยได้ร่วมประชุมจะได้รับทราบข้อมูลต่างๆ ซึ่งจะทำให้การดำเนินงานทั้งในส่วนของภาครัฐ และในส่วนของผู้ประกอบกิจการ ดำเนินไปได้ด้วยดี ลดข้อขัดแย้งปัญหาอุปสรรคและจะทำให้เกิดความเป็นระเบียบเรียบร้อย รวมทั้งให้เกิดความตระหนักถึงความสำคัญ และมีจิตสำนึกในการให้ความร่วมมือกับผู้ปกครองและพนักงานเจ้าหน้าที่ ในการป้องกันแก้ไขปัญหาเด็กและเยาวชน อันจะทำให้เกิดผลดีต่อตนเองและสังคมโดยรวมของจังหวัดฉะเชิงเทราต่อไป


 สำหรับพระราชบัญญัติภาพยนตร์และวีดิทัศน์ พ.ศ.2551 เป็นกฎหมายที่มีความเกี่ยวข้องกับการกำกับดูแล การประกอบกิจการด้านภาพยนตร์และวิดีทัศน์ มีผลบังคับใช้ตั้งแต่วันที่ 2 มิถุนายน 2551 เป็นต้นมา กระทรวงวัฒนธรรม ได้ออกอนุบัญญัติเพื่อกำหนดแนวทางในการปฏิบัติตามกฎหมายกำหนด ซึ่งขณะนี้ได้ประกาศใช้อนุบัญญัติต่างๆ ที่ออกมาตามความในพระราชบัญญัติภาพยนต์และวีดิทัศน์ พ.ศ.2551 เพื่อกำหนดแนวทางปฏิบัติสำหรับเจ้าหน้าที่ของรัฐ ผู้ประกอบกิจการและประชาชนทั่วไป จึงจำเป็นต้องส่งเสริมความรู้ ความเข้าใจ แก่ผู้ประกอบกิจการ พนักงานเจ้าหน้าที่ และบุคคลากรที่เกี่ยวข้องเพื่อให้มีแนวทางปฏิบัติที่ถูกต้องและตรงกัน